นายกรัฐมนตรี ชื่นชม ศักยภาพการฉีดวัคซีนไทยสอดคล้องกับปริมาณวัคซีน
นายธนกร วังบุญชนะ โฆษกประจำสำนักนายกรัฐมนตรี เปิดเผยถึง ความคืบหน้าการฉีดวัคซีนป้องกันโรคโควิด-19 ตั้งแต่วันที่ 28 กุมภาพันธ์ 2564 จนถึงปัจจุบัน มีผู้ที่ได้รับวัคซีนโควิด-19 จำนวน 2 เข็ม แล้วเป็นจำนวน 7,807,213 ราย คิดเป็นมากกว่าร้อยละ 10.1 ในขณะที่ผู้ที่ได้รับวัคซีน จำนวน 1 เข็มแล้ว มีจำนวน 23,455,679 ราย คิดเป็นร้อยละ 32 ปัจจุบันไทยมีผู้ได้รับการฉีดวัคซีนสะสมแล้ว 31,902,718 ล้านโดส พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมภาพรวมการฉีดวัคซีนไทย เป็นไปในทิศทางที่น่าพึงพอใจ สามารถให้บริการฉีดวัคซีนได้สอดคล้องกับปริมาณวัคซีนที่มีเมื่อวันที่ 27 สิงหาคม ที่ผ่านมา ยอดบริการฉีดวัคซีนรายวันของไทยสูงสุดถึง 915,738 โดส มากกว่าค่าเฉลี่ยการฉีดวัคซีนรายวัน สะท้อนภาพความร่วมมือร่วมใจของบุคลากรทางการแพทย์ที่ได้ทุ่มเททำงานอย่างหนักในการเร่งฉีดวัคซีนโควิด-19 ให้กับประชาชนและความร่วมมือร่วมใจของคนไทยในการเข้ารับบริการฉีดวัคซีนด้วย ซึ่งปัจจุบันวัคซีนที่รัฐบาลจัดหาเพื่อบริการฉีดให้ประชาชนฟรีคือ ซิโนแวค แอสตร้าเซนเนก้า และไฟเซอร์ ทั้งนี้ รัฐบาลยังเร่งจัดหาวัคซีนเพิ่มเติมเพื่อให้เป็นไปตามแผนการจัดหาวัคซีนด้วยนายธนกร ยังกล่าวว่า ในวันที่ 1 กันยายนนี้ ตนเองจะไปเยี่ยมชมกิจการภัตตาคาร ร้านอาหาร เพื่อนำกำลังใจจากนายกรัฐมนตรีไปถึงผู้ประกอบการ ที่กลับมาเปิดดำเนินกิจการตามมาตรการ COVID –Free Setting และมาตรการป้องกันโรคส่วนบุคคล Universal Prevention ซึ่งหลังจากนี้ ศบค. จะติดตามสถานการณ์โควิด -19 อย่างใกล้ชิด เพื่อนำมาพิจารณาปรับ หรือเพิ่มการผ่อนคลายมาตรการควบคุมโควิด -19 ในการประชุม ศบค. ครั้งต่อไป